Document ID: 32002L0034

32002L0034
L 102/19
SLUŽBENI LIST EUROPSKE UNIJE
15.04.2002.
DVADESET ŠESTA DIREKTIVA KOMISIJE 2002/34/EZ
od 15. travnja 2002.
o prilagodbi tehničkom napretku priloga II., III., i VII. Direktivi Vijeća 76/768/EEZ o usklađivanju zakonodavstava država članica u odnosu na kozmetičke proizvode
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Direktivu Vijeća 76/768/EEZ od 27. srpnja 1976. o usklađivanju zakonodavstava država članica u odnosu na kozmetičke proizvode (1), kako je zadnje izmijenjena Direktivom Komisije 2000/41/EZ (2), a posebno njezin članak 8. stavak 2.,
nakon savjetovanja sa Znanstvenim odborom za kozmetičke i neprehrambene proizvode široke potrošnje (SCCNFP),
budući da:
(1)
Navod 293. Priloga II. uključuje radioaktivne tvari u tvari koje su u kozmetičkim proizvodima zabranjene. Međutim, bilješka 1. vezana uz navod 293. dopušta, pod ondje navedenim uvjetima, prisutnost prirodnih radioaktivnih tvari i radioaktivnih tvari koje su posljedica umjetnog zagađenja iz okoliša, pozivajući se na direktive od 2. veljače 1959. koje utvrđuju temeljne standarde za zaštitu zdravlja radnika i šire javnosti od opasnosti koje proizlaze iz ionizirajućeg zračenja (3). Te su direktive bile ukinute Direktivom Vijeća 96/29/Euratom (4), njezinim člankom 6. stavkom 5. koji propisuje kako države članice neće u proizvodnji kozmetičkih proizvoda dopustiti namjerno dodavanje radioaktivnih tvari, kao ni uvoz i izvoz takvih proizvoda. Direktiva 92/29/Euratom također utvrđuje definiciju radioaktivnih tvari u svrhu njihove primjene. Zbog toga se navod 293. Priloga II. mora izmijeniti.
(2)
Na temelju IFRA (Međunarodno udruženje za mirisne proizvode) kodeksa postupanja, SCCNFP je sastavio popis od 36 tvari koje ne smiju biti dio mirisnih spojeva koji se rabe u kozmetičkim proizvodima. Sedam od tih 36 mirisnih sastojaka već je uvršteno u Prilog II., a jedan (6-metilkumarin) pod referentnim brojem 46. u Prilog III., dio 1., koji već ograničava njegovu uporabu u proizvodima za higijenu usne šupljine. Zbog toga preostalih 28 mirisnih sastojaka treba uvrstiti na popis u Prilog II. SCCNFP je procijenio sigurnost tih tvari samo za njihovu uporabu kao mirisnih sastojaka. Prema tome, potrebno je regulirati njihovu uporabu u tu svrhu. Daljnju procjenu sigurnosti tih tvari za druge uporabe provodi SCCNFP.
(3)
SCCNFP preporuča da se metileugenol ne treba namjerno dodavati kao kozmetički sastojak. Zbog toga metileugenol treba uvrstiti u Prilog II. Međutim, kako je metileugenol prirodno prisutan u esencijalnim uljima koja se rabe kao sastojci kozmetičkih proizvoda, SCCNFP je utvrdio njegove najveće koncentracije ako je prisutan u kozmetičkim proizvodima.
(4)
Na temelju podataka o uporabi litijeva hidroksida i kalcijeva hidroksida u kozmetičkim proizvodima i procjeni njihove sigurnosti, SCCNFP preporuča da se njihova uporaba ograniči. Zbog toga navode 15.b i 15.c u Prilogu III., dijelu 1. treba izmijeniti na odgovarajući način.
(5)
Na temelju toksikološke procjene SCCNFP preporuča da se treba ograničiti najveći sadržaj preostalog akrilamida u konačnom proizvodu. Stoga se poliakrilamid mora uvrstiti u Prilog III., dio 1.
(6)
SCCNFP je proveo toksikološke procjene 61 boje za kosu, uključujući i preporuke o području njihove primjene, najvećim dopuštenim koncentracijama i posebnim upozorenjima. Jedna je već pod referentnim brojem 16. uvrštena u Prilog III., dio 1., koji se zbog toga mora izmijeniti. Prema zahtjevu SCCNFP-a potrebno je još više podataka o sigurnosti nekih bojila za kosu, posebno zato da se istraži moguća veza između dugotrajne redovite uporabe trajnih boja za kosu i povećane opasnosti od raka mjehura. Zbog toga se preostalih 60 boja za kosu treba uvrstiti u Prilog III., dio 2. Navod 8. Priloga III. dijela 1. obuhvaća skupinu derivata fenilendiamina koji se rabe kao boje za kosu. Kako bi se izbjegli dvostruki navodi, tekst u stupcu (b) treba izmijeniti da se izostave oni derivati koji su navedeni negdje drugdje u Prilogu III.
(7)
SCCNFP preporuča da se mošusni ksilen smije sigurno rabiti u kozmetičkim proizvodima, osim u proizvodima za njegu usne šupljine, do najveće dnevne teorijski apsorbirane doze od oko 10 μg/kg/dan. Zbog toga se mošusni ksilen mora uvrstiti u Prilog III., dio 2. sve dok procjena sigurnosti te tvari u okviru Uredbe Vijeća (EEZ) br. 793/93 (5) o procjeni i kontroli rizika od postojećih tvari ne bude konačna.
(8)
SCCNFP preporuča da se mošusni keton smije sigurno rabiti u kozmetičkim proizvodima, osim u proizvodima za njegu usne šupljine, do najveće dnevne teoretski apsorbirane doze od oko 14 μg/kg/dan. Zbog toga se mošusni keton mora uvrstiti u Prilog III., dio 2., sve dok procjena sigurnosti te tvari u okviru Uredbe (EEZ) br. 793/93 ne bude konačna.
(9)
SCCNFP je izrazio mišljenje da se UV-filtar dimetikodietilbenzalmalonat smije sa sigurnošću rabiti u kozmetičkim proizvodima uz određena ograničenja. Zbog toga se dimetikodietilbenzalmalonat mora uvrstiti u Prilog VII., dio 1.
(10)
SCCNFP je izrazio mišljenje da se titanov dioksid smije sa sigurnošću rabiti kao UV-filtar u kozmetičkim proizvodima uz određena ograničenja. Zbog toga se titanov dioksid mora uvrstiti u Prilog VII., dio 1.
(11)
Mjere predviđene ovom Direktivom u skladu su s mišljenjem Odbora za prilagodbu direktiva tehničkom napretku radi uklanjanja tehničkih prepreka u trgovanju kozmetičkim proizvodima,
DONIJELA JE OVU DIREKTIVU:
Članak 1.
Direktiva 76/768/EEZ izmjenjuje se kako je navedeno u Prilogu ovoj Direktivi.
Članak 2.
Države članice poduzimaju potrebne mjere kako bi osigurale da kozmetički proizvodi koji sadrže tvari nabrojene u prilozima II., III., i VII. Direktivi 76/768/EEZ, kako je utvrđeno u Prilogu ovoj Direktivi, a isporučuju se krajnjem potrošaču nakon 15. travnja 2004., zadovoljavaju odredbe ove Direktive.
Članak 3.
Države članice donose zakone i druge propise potrebne za usklađivanje s ovom Direktivom najkasnije do 15. travnja 2003. One o tome odmah obavješćuju Komisiju.
Kada države članice donose ove odredbe, te odredbe prilikom njihove službene objave sadržavaju uputu na ovu Direktivu ili se uz njih navodi takva uputa. Načine tog upućivanja određuju države članice.
Članak 4.
Ova Direktiva stupa na snagu trećeg dana od dana objave u Službenom listu Europskih zajednica.
Članak 5.
Ova je Direktiva upućena državama članicama.
Sastavljeno u Bruxellesu 15. travnja 2002.

Labels: 1
7
3
0
15